กลุ่มอลิอันซ์คาดเศรษฐกิจไทยปี53แนวโน้มดีขึ้น
กลุ่มอลิอันซ์ประเมินเศรษฐกิจไทยปี2553มีแนวโน้มปรับตัวดีขึ้น หลังตัวเลขไตรมาสแรกขยายตัวสูงถึง 12%
9 ส.ค. 2553

กลุ่มอลิอันซ์ประเมินเศรษฐกิจไทยปี2553มีแนวโน้มปรับตัวดีขึ้น หลังตัวเลขไตรมาสแรกขยายตัวสูงถึง 12%
นายไมเคิล ไฮส์ หัวหน้านักเศรษฐศาสตร์อาวุโส กลุ่มอลิอันซ์ ประเทศเยอรมนี  คาดการณ์เศรษฐกิจไทย ในปี 2553 ว่ามีแนวโน้มปรับตัวดีขึ้น จากข้อมูลของสำนักงานเศรษฐกิจการคลังระบุว่าจะเติบโต 5.5% ต่อปี โดยมีช่วงคาดการณ์ที่ 5.0 – 6.0% ต่อปี มากกว่าที่คาดการณ์เดิม ณ เดือนมี.ค.ที่ 4.5% ต่อปี โดยได้รับปัจจัยสนับสนุนจากเศรษฐกิจไทยในไตรมาส 1 ปี 2553 ที่ขยายตัวสูงถึง 12.0% ต่อปี ประกอบกับการฟื้นตัวของเศรษฐกิจโลกที่เร็วกว่าที่คาด โดยเฉพาะในประเทศคู่ค้าใหม่ในเอเชีย ที่ส่งผลให้การส่งออกในปี 2553 มีแนวโน้มขยายตัวในอัตราสูง นอกจากนั้น การใช้จ่ายภายในประเทศในปี 2553 ทั้งการบริโภคในภาคเอกชนและการลงทุนภาคเอกชน ยังมีแนวโน้มฟื้นตัวจากฐานที่ต่ำในปีก่อนแม้ว่า เศรษฐกิจไทยจะมีทิศทางฟื้นตัวดีขึ้น  แต่เศรษฐกิจไทยยังมีปัจจัยเสี่ยงสำคัญในช่วงที่เหลือของปีจากวิกฤติหนี้สาธารณะในยุโรปที่อาจส่งผลต่อการฟื้นตัวของเศรษฐกิจโลก ซึ่งอาจส่งผลต่อเศรษฐกิจไทยที่พึ่งพาการส่งออกในระดับสูง และสถานการณ์ความไม่แน่นอนทางการเมืองในประเทศ รวมทั้งปัญหาภัยแล้งที่อาจกระทบให้การใช้จ่ายภาคเอกชนฟื้นตัวช้ากว่าที่คาด 
ดังนั้น ภาครัฐจึงยังจำเป็นต้องฟื้นฟูการใช้จ่ายภายในประเทศให้เข้มแข็งขึ้นเพื่อลดความเสี่ยงจากปัจจัยภายนอก และสร้างสมดุลของการขับเคลื่อนเศรษฐกิจทั้งจากภายในและภายนอกประเทศ
สำหรับ ภาพรวมและปัจจัยแวดล้อมทั้งหมดของการฟื้นตัวทางเศรษฐกิจของภูมิภาคเอเชียในช่วงที่ผ่านมา จะเห็นได้ชัดว่าเศรษฐกิจกำลังฟื้นตัวอย่างแรงและมีความต่อเนื่อง โดยมี 3 ปัจจัยหลักสนับสนุน คือ 1) การฟื้นตัวของการค้าโลกที่ดำเนินไปอย่างต่อเนื่อง 2) ภาวะสินค้าคงคลังที่เคยลดลง เริ่มมีแนวโน้มที่จะปรับตัวเพิ่มขึ้นอีกครั้ง ส่งผลให้เศรษฐกิจขยายตัวเพิ่มขึ้น 3) นโยบายการเงินการคลังที่ใช้ในการกระตุ้นเศรษฐกิจในประเทศใหญ่ๆ ยังคงดำเนินไปจนถึงสิ้นปี 2553 ซึ่งจะยังคงมีส่วนผลักดันให้ความต้องการภายในประเทศเพิ่มสูงขึ้นต่อไป 
“จากปัจจัยดังกล่าว ทำให้เราคาดการณ์ว่าตัวเลขการเจริญเติบโตทางเศรษฐกิจที่แท้จริงของทั้งภูมิภาคในปี 2553 นี้ จะขยายตัวอยู่ที่ 8.5% ส่วนในปีหน้า เราคาดว่าอัตราการเจริญเติบโตจะขยายตัวอย่างน้อย 7.5% เนื่องจากนโยบายกระตุ้นเศรษฐกิจเหล่านั้นได้สิ้นสุดลง” นายไฮส์ กล่าว